《魏彦成座上忽见擒至吉水贼奉呈彦成》
宋代·王庭圭

城上啼乌晓欲狂，楼前争看捷旗黄。略驱部曲千馀骑，不折将旗半段枪。

乐土异时为贼窟，太平今日有官方。弱翁治行今如此，何待天边下凤凰。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。